Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 3 Pv 247/12/1103	Bratislava III, 5.2.2013
EEČ : 2-10-19-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava III
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin krádeže podľa § 212 ods. 2 písm. c/ Tr.zák. na tom skutkovom základe, že XXXXX dňa 02. mája 2012 v čase o 14.30 h v Bratislave, na Jiráskovej ulici č. 1, pri vchode strhol poškodenej XXXXX, nar. XXXXX z krku retiazku zo žltého kovu s príveskom z jednej strany XXXXX a z druhej strany prívesku bol nápis „Svätá matka božia oroduj za nás“ v hodnote 500,-€, nato ako držal retiazku sotil do poškodenej, dôsledkom čoho spadla na zem  a z miesta činu ušiel na neznáme miesto, čím poškodenej XXXXX spôsobil odcudzením škodu vo výške 500,-€,

p r e t o  ž e  obvinený nebol v čase činu  pre nepríčetnosť trestne zodpovedný.

Odôvodnenie:
   	Poverený príslušník OR PZ XXXXX III, Obvodné oddelenie PZ Nové Mesto - východ uznesením sp.zn. ORP-905/NMV-B3-2012 zo dňa 15.05.2012 podľa § 206 ods. 1 Tr.por.  vzniesol obvinenie XXXXX  pre prečin krádeže podľa § 212 ods. 2 písm. c/ Tr.zák. na vyššie uvedenom  skutkovom základe
	Poškodená XXXXX vo svojej výpovedi popísala priebeh skutku ako aj páchateľa a následne podľa fotoalbumu opoznala páchateľa skutku ako XXXXX.	
Poverený príslušník OR PZ XXXXX III, Obvodné oddelenie PZ Nové Mesto - východ uznesením č. ORP-905/NMV-B3-2012 zo dňa 15.10.2012 podľa § 142 ods. 1 Tr.por. pribral do konania znalcov z odboru zdravotníctvo - psychiatria za účelom skúmania duševného stavu obv.XXXXX.
	Zo záverov znaleckého posudku znalcov z odboru zdravotníctvo - psychiatria XXXXX, PhD  a XXXXX vyplýva, že obv.XXXXX v čase skutku trpel deficitom rozumových schopností - mentálnou retardáciou stredne ťažkého 
stupňa. Uvedená duševná porucha je trvalá a neumožňovala mu v čase činu ovládať svoje konanie a rozpoznať spoločenskú nebezpečnosť svojho konania. Obvinený nie je schopný adekvátne chápať zmysel a účel trestného konania. Znalci obvinenému navrhujú ochrannú ambulantnú psychiatrickú liečbu.
	Podľa § 215 ods. 1 písm. e/ Tr.por. prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný.		
	Na základe týchto skutočností bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti  tomuto   uzneseniu   je   prípustná sťažnosť,  ktorú možno  			              
 podať  do  troch  dní  od jeho doručenia na tunajšiu prokuratúru 			                
Sťažnosť má odkladný účinok.

JUDr. Jozef Tuhý
prokurátor